Hraško, Igor, poslanec NR SR (2014-02-13):
Ďakujem pekne. Vážený pán predseda, pán navrhovateľ, dvaja páni ministri. Pred chvíľkou tu bola ešte pani ministerka, plus jeden podpredseda vlády. Už tu ostali len dvaja skalní, minister obrany, ten bude brániť vládu, čo mu kvitujem, a pán minister Jahnátek. Vážené kolegyne, kolegovia, prichádza nám jar. Je to nezvratné, pretože hneď po predkladateľovi nám za rečníckym pultom vyrástol narcis. Teraz možno odbočím trošku od témy. Narcizmus a sebaláska aj samoľúbosť je patologický stav, charakterizovaný nadmerným záujmom o vlastnú osobu, nazývaný podľa Narcisa z gréckej mytológie, kto by ste nevedeli. U Ericha Fromma obranný mechanizmus proti strate sebaúcty, v súčasnej psychiatrii druh psychopatie u človeka, ktorý vníma len seba a svoje záujmy. Rozmýšľam, koho mi to pripomína? Ja myslím, že nám je to všetko jasné. Toľko k človeku, ktorého dnes odvolávame. Teraz k jeho charakteru bez svedomia. Keďže sa tu téma zvrtla aj trošku iným smerom, že niekto rozpráva o niečom inom, o čom je vlastne reč, tak spomínam si na svoje študentské časy. Niektorí moji kolegovia študenti, keď išli na skúšku, neboli dobre pripravení, ale mali vždy pripravenú jednu zálohu: boli pripravení vždy na nejakú jednu časť. Je jedno, akú otázku dostali, vždy odpovedali to, čo vedeli. A to isté dneska spravil pán Fico na začiatku, hovoril o niečom, čo vôbec s touto schôdzou nesúviselo. Potom sa dostal možno pár vetami ku celému problému, a to je emisná kauza, kvôli ktorej je dnes odvolávaný. Takže je mi jasné, ako vyštudoval, pretože to zrejme má zakorenené hlboko v sebe, že odpovedá na niečo, na čo sa ho nikto nepýta. Dvadsiateho prvého apríla 2009 bránil ministra za predaj emisií a o týždeň na to, 27. apríla už dával preveriť teplý vzduch a následne na to odvolal ministra, ktorý poukázal na to, že toto nebude výhodný obchod pre štát, ale Fico vyvodil politickú zodpovednosť. Ale biznis prebehol. Výborné riešenie: vyvodíme politickú zodpovednosť, ale biznisík nám prebehol tak, že peniaze sú rozdané, a sme zahojení. A vo väčšine prípadov je to, žiaľ, takto. Ako už bolo povedané, Fico spraví zlodejinu, ak to vyjde sú z toho peniaze, ak to nevyjde, poukážeme na špinavosť. A je z toho popularita. To je štýl vládnutia Fica. Pustí im vonku kačicu a uvidíme, ako na to ľudia zareagujú. Ak to prebehne, prešumí, sme zahojení, ak nie, tak z toho spravíme, skúsime ešte niečo vytĺcť. Fico tu povedal vo svojej úvodnej a pravdepodobne záverečnej reči: ´Komu prospieva táto vaša posadnutosť, táto schôdza? Slovensku nie, vám nie. Slovensko nepotrebuje posadnutosť, búchanie po stole, ale jeden hodnotový dialóg a hodnotovú súťaž, ale tu nie ste schopní s nami viesť.´ Som sa tak zamyslel: posadnutosť. Tým, že poukazujeme na zlodejiny premiéra a jeho vlády, to je posadnutosť? Tak to budem rád posadnutý stále, pokiaľ tu bude taká vláda, ktorá bude okrádať občanov Slovenska. Komu prospieva táto schôdza? Že nám nie? No ale všetkým občanom Slovenskej republiky určite áno, pretože Slovensko nepotrebuje, pretože tí sa môžu dozvedieť priamo o zlodejinách, nie skreslením informácií v spriaznených médiách. Hodnotový dialóg, hodnotová súťaž? O akých hodnotách tento človek hovorí? O rozkrádaní štátu a rozkrádaní financií všetkých občanov? O ožobračovaní občanov, ktorí sa snažia uživiť svoje rodiny aj za priťažujúcich opatrení tejto vlády? O korupčnom správaní prerastenom spoločnosťou a biznisom, proti ktorému sa nič nerobí? O klamstve na dennodennom poriadku pri každom otvorení úst? Toto majú byť tie hodnoty, o ktorých hovoril na začiatku Fico? O tomto má byť hodnotový dialóg? No ja takéto hodnoty neuznávam ani nezastávam, tak preto nie je o čom viesť dialóg. Takýto dialóg ja nechcem. Čo tu ešte nezaznelo, pretože to súvisí s odvolaním Fica, ktorý by sa mohol ale potom následne dostať v každom prípade na čelo štátu ako prezident, jedna zaujímavá vec, ak sa Fico stane prezidentom. Predpokladám, že nebude odvolaný, má tu svojich skalných, 83, ako to už povedal, že my nemáme šancu, takže si je istý. Ak bude kreovaná nová vláda, tak nová vláda má dva roky na to, že nemusí dodržiavať dlhovú brzdu. Nemusí držať dlhový strop. Pháá! Opäť tu sú dva roky na rozkrádanie a na rozdávanie svojim. A nebudeme sa čudovať a budeme očakávať, že pred ďalšími voľbami zase niekto začne rozdávať svojim potenciálnym voličom z peňazí nás všetkých. To sa ale ešte len môže stať. To je možný scenár, nehovorím o utópii, hovorím o možnom scenári. Táto vláda toho má za ušami dosť. V bežnom demokratickom svete by už takáto vláda dávno podala demisiu. Tu nie. Tu sa ešte niekto ide nastŕkať do prezidentského paláca. Ale ani to dnešné piár mu dnes nejak nevyšlo. Možno ho rozladil ten transparent na začiatku, ktorý mu tu rozprestreli moji kolegovia. Ale spomenul som si ešte na to, že hovoril, že SMER je stabilný subjekt. Zatiaľ. Ak by sa Fico stal prezidentom, teším sa na to, ako sa v SMER-e budete žrať, biť o posty. Teším sa na to. No, možno mi to ujde, lebo už to vrece zemiakov je tiež nachystané. Takže uvidíme. V každom prípade, kolegovia zo SMER-u, budete mať tri minúty po skončení rozpravy k tomuto bodu, budete mať tri minúty na vyvodenie politickej zodpovednosti presne podľa vzoru vášho predsedu, ktorý bol kedysi ochotný odvolať ktoréhokoľvek ministra pri podozrení z nekalej činnosti. Podozrenie emisie, to je už len najnovšia čerešnička na torte. Kolega Sulík ich tu vymenoval koľko? Takmer 40? Dôvodov je dosť, tak som zvedavý, či sa budete držať slova vášho predsedu. Ach, asi nie, lebo ani on sa ich vlastne nedrží. Prepáčte, ospravedlňujem sa vám, ste takí istí ako on. Takže na záver, Fico vedel o nevýhodnosti predaja emisií, nezabránil tomuto výhodnému predaju, preto len on je zodpovedný za okradnutie občanov tej našej krajiny. Preto som tak isto za jeho odvolanie. Ďakujem.